Mariana Secca

Mariana Secca (født 1994 i Lisboa i Portugal), kjent under artistnavnet Maro, er en portugisisk sanger og låtskriver. Hun representerte Portugal i Eurovision Song Contest 2022 med låten «Saudade, saudade».

Bakgrunn 
Hun vokste opp i Lisboa med en italiensk far og portugisisk mor. Allerede som barn drev hun med musikk, og hun skrev sin første sang som elleveåring. Hun spiller både gitar og elbass. Etter skolegangen dro hun til USA for å studere ved Berklee College of Music i Boston. Etter dette etablerte hun seg i Los Angeles for å videreutvikle musikkarrieren. 

I 2018 slapp hun debutalbumet Maro, vol. 1, tett fulgt av Maro, vol. 2 og Maro, vol. 3. Albumene ble oppdaget av den engelske musikeren Jacob Collier, som hjalp henne med å få internasjonal eksponering, blant annet som oppvarmingsartist for sangeren Jessie J.

I januar 2022 ble hun kunngjort som en av deltakerne i den 56. utgaven av Festival da Canção, Portugals uttak til Eurovision Song Contest. Hun deltok med den engelsk- og portugisiskspråklige låten «Saudade, saudade», som hun har skrevet sammen med John Blanda. I finalen lørdag 12. mars 2022 vant hun både jury- og telefonavstemningen og fikk dermed representere Portugal i Eurovision Song Contest 2022 i Torino. Der endte hun på niendeplass, Portugals beste plassering siden seieren i 2017.

Diskografi

Studioalbum 

 2018 – Maro, vol. 1
 2018 – Maro, vol. 2
 2018 – Maro, vol. 3
 2018 – Maro & Manel (med Manuel Rocha)
 2018 – It's OK

EP-er 

 2021 – Pirilampo
 2022 – we've been loving in silence

Referanser

Eksterne lenker 

 

 
 
 

Portugisiske sangere
Personer fra Madeira
Deltakere i Eurovision Song Contest 2022